**Критерии за избор на пунктове за мониторинг**

**(неразделна част от Ръководството за разработване на Програми за мониторинг)**

Мониторингът на водите съгласно РДВ и ЗВ трябва да осигурява съгласуван и изчерпателен преглед на състоянието на водите във всеки район за басейново управление.

В мониторингът се включват всички вътрешни води (повърхностни и подземни), както и преходните и крайбрежни води (до 1 миля), а за оценка на химичното състояние и териториалните води (до 12 мили).

Мрежата за мониторинг на повърхностните води се създава в съответствие с изискванията на чл. 169 и 169а ЗВ така, че:

* да осигурява съгласуван и изчерпателен преглед на екологичното и химичното състояние в рамките на всеки речен басейн;
* да позволява класифициране на състоянието на повърхностните водни тела.

Въз основа на характеризирането и оценката на въздействие, провеждани в съответствие с изискванията на глава десета, раздел IV ЗВ за всеки период, за който се прилага ПУРБ, се разработват програми за контролен и оперативен мониторинг, а при необходимост - и за проучвателен мониторинг.

**КОНТРОЛЕН МОНИТОРИНГ**

Провежда се в достатъчно повърхностни водни тела, за да позволи оценка на общото състояние на повърхностните води в рамките на всеки речен басейн или подбасейн в района на басейново управление.

**КРИТЕРИИ ЗА ИЗБОР НА ПУНКТОВЕ:** Мониторингът се извършва в пунктове, където:

1. Дебитът на водното течение е значителен в рамките на район за басейново управление, включително пунктове на големи реки, където водосборната площ е по-голяма от 2500 km2. Изключения се допускат за пунктове за мониторинг във водни тела, определени като зони за защита на водите, предназначени за питейно-битово водоснабдяване;

2. Обемът на наличните води е значителен в рамките на района за басейново управление, включително големите езера и язовири;

3. Има значими водни тела, които пресичат териториалната държавна граница;

4. Се изисква обмен на информация, относно качеството на повърхностните пресни води в ЕС, съгласно Решение 77/795 / ЕЕС;

5. Пунктове, където се изисква оценка на натоварване със замърсяване, което е пренасяно през държавните граници в посока към морската среда;

6. Съгласно типологията в мониторинга (и в оценката на състоянието на водите) се включат и реките с водосборни области по-големи от 10 km2 и езера, по-големи от 0.5 km2.

7. С цел предоставяне на информация за дългосрочните промени от естествен характер (например глобални климатични промени) или промени в резултат на широкообхватни човешки дейности (например дифузно замърсяване от атмосферни отлагания) се предвиждат пунктове за мониторинг във водни тела, оценени в много добро и добро състояние.

8. С цел оценка на намаляване на замърсяването с приоритетни вещества, както и оценка на прекратяване и постепенното преустановяване на емисиите на приоритетни опасни вещества се извършва мониторинг в съответните пунктове, където има такова замърсяване.

9. С цел събиране на данни за оценка на дългосрочния анализ на тенденциите на приоритетните вещества, които са склонни към натрупване в седименти и/или биота се избират пунктове с очаквано замърсяване на веществата, съгласно чл. 3 на Наредбата за СКОС.

**ЧЕСТОТА:** Контролният мониторинг се извършва за всеки пункт за срок една година по време на периода, обхванат в ПУРБ, за:

* параметри, показателни за всички биологични елементи за качество;
* параметри, показателни за всички хидроморфологични елементи за качество;
* параметри, показателни за всички основни физико-химични елементи за качество;
* замърсители от списъка на приоритетните вещества, които се изпускат в съответното водно тяло, като за устия на реки и трансгранични водни тела се наблюдават всички приоритетни вещества.
* други специфични замърсители, които се заустват в значими количества в съответното водно тяло.

За периода на контролен мониторинг се прилагат **минималните честоти** по Таблица 1 по отношение на всички посочени параметри:

|  |
| --- |
| **Таблица 1** |

|  |  |  |  |  |
| --- | --- | --- | --- | --- |
| **Елементи за качество** | **Реки** | **Езера/** | **Преходни** | **Крайбрежни** |
|  |  | **язовири** |  | **морски** |
| 1 | 2 | 3 | 4 | 5 |
| БИОЛОГИЧНИ |  |  |  |  |
| Фитопланктон \*\* | 6 месеца | 6 месеца | 6 месеца | 6 месеца |
| Друга водна флора | 3 години | 3 години | 3 години | 3 години |
| Макробезгръбначни | 3 години | 3 години | 3 години | 3 години |
| Риби | 3 години | 3 години | 3 години |  |
| ХИДРОМОРФОЛОГИЧНИ |  |  |  |  |
| Непрекъснатост | 6 години |  |  |  |
| Хидрология \* | непрекъснат | 1 месец |  |  |
| Морфология | 6 години | 6 години | 6 години | 6 години |
| ФИЗИКО-ХИМИЧНИ |  |  |  |  |
| Температурни условия | 3 месеца | 3 месеца | 3 месеца | 3 месеца |
| Кислороден режим | 3 месеца | 3 месеца | 3 месеца | 3 месеца |
| Соленост/електропрово- | 3 месеца | 3 месеца | 3 месеца |  |
| димост |  |  |  |  |
| Биогенни условия | 3 месеца | 3 месеца | 3 месеца | 3 месеца |
| Киселинно-алкална  | 3 месеца | 3 месеца |  |  |
| реакция |  |  |  |  |
| Други специфични замърсители | 3 месеца | 3 месеца | 3 месеца | 3 месеца |
| Приоритетни вещества |  |  |  |  |
| В матрица вода | 1 месец | 1 месец | 1 месец | 1 месец |
| В матрица седиментВ матрица биота | 1година/3години\*\*\*1година/3години\*\*\*\* | 1година/3години\*\*\*1година/3години\*\*\*\* | 1година/3години\*\*\*1година/3години\*\*\*\* | 1година/3години\*\*\*1година/3години\*\*\*\* |

|  |
| --- |
|  |
| \* Минималната честота на измерване (определяне) съвпада с честотата на вземане на проби за изследване на качеството на водите. |
| \*\*Фитопланктон - само за р. Дунав.\*\*\* за анализ на дългосрочните тенденции\*\*\*\*за съответствие със СКОС/ за анализ на дългосрочните тенденции |

В случаите, когато резултатите от предишен контролен мониторинг показват запазване на добро състояние на водното тяло и прегледът на въздействието от антропогенна дейност не доказва, че въздействията върху това тяло са се изменили, контролният мониторинг се извършва веднъж за времето на три плана за управление.

**ОПЕРАТИВЕН МОНИТОРИНГ**

Използва се за определяне или потвърждение за състоянието на водни тела за които съществува риск да не постигнат целите, определени за тях в ПУРБ, както и за оценка на измененията в тях в резултат от програмите от мерки.

**КРИТЕРИИ ЗА ИЗБОР НА ПУНКТОВЕ:** Пунктовете за мониторинг се избират при спазване на следните изисквания:

1. За водни тела в риск от значителен натиск от точкови източници се избират достатъчен брой пунктове за мониторинг във всяко тяло, което да позволи оценка на величината и въздействието от точковия източник;
2. В случаите, когато дадено тяло е подложено на натиск от няколко точкови източника, могат да бъдат избирани пунктове за мониторинг за оценка на величината и въздействието на тези източници;
3. За водни тела в риск от значително натоварване от дифузни източници се избират достатъчен брой пунктове за мониторинг в избрани тела, за да се позволи оценка на величината и въздействието от дифузните източници;
4. Избират се и пунктове във водни тела, които да бъдат представителни за относителните рискове от възникване на натиск от дифузни източници и за относителните рискове от непостигане на добро състояние на повърхностните води;
5. За водни тела в риск от значителен хидроморфоложки натиск се избират достатъчен брой пунктове за мониторинг в избрани тела с цел оценка на величината и въздействието на хидроморфологичния натиск;
6. Избират се тела, които да бъдат показателни за общото въздействие на хидроморфологичния натиск, на който са изложени всичките тела.
7. Ако само един източник на замърсяване присъства във водното тяло, то мониторинговият пункт се избира да е мястото с най-висока чувствителност към натиска.
8. Мониторинг се извършва за всички водни тела, в които се заустват приоритетни вещества.
9. Определят се и мониторингови пунктове за пробовземане и анализ на биота, съгласно Наредбата за СКОС.

**ЧЕСТОТА:** Програмата за оперативен мониторинг се променя през времето на действие на плана за управление след анализиране на получена информацията.

Съгласно Закона за водите, промяна и допълнение в програмите за мониторинг в рамките на ПУРБ се извършват и при следните обстоятелства:

Съгласно чл. 156о. т.3, а именно: „Когато данните от мониторинга или други

данни показват, че целите за опазване на околната среда за дадено водно тяло не могат да бъдат постигнати чрез предвидените мерки и/или в поставения срок, за него се планират допълнителни мерки, за да се постигнат тези цели, включващи преглед и при необходимост изменение на програмите за мониторинг.

За оперативния мониторинг се определя изискваната честота за мониторинг за всеки параметър, така че да се осигурят достатъчно данни за надеждна оценка на състоянието на съответния качествен елемент. Като правило оперативният мониторинг се провежда през интервали не по-големи от посочените в таблица 1 по-горе.

Допуска се намаляване на честотата на мониторинга в случаите, когато се оценява, че определено въздействие не е значимо, т.е. не представлява риск за околната среда, или когато съответният натиск е отстранен.

По отношение честотата и на контролния и оперативен мониторинг:

* се допускат по-големи интервали от посочените в табл.1, ако това се основава на доказан технически опит или на експертни оценки.
* честотата на мониторинга се съобразява и с променливостта на параметрите, получени в резултат на въздействия, причинени от естествените условия и от човешката дейност върху състоянието на повърхностните водни тела.
* при избора на честотите на мониторинг се цели постигане на високо ниво на достоверност на оценката, чието определяне в резултат на проведения мониторинг се посочва в ПУРБ.
* времето на изпълнение на мониторинга се избира с цел свеждане до минимум на въздействието на сезонните изменения върху резултатите при гарантиране, че резултатите отразяват промените във водното тяло, предизвикани от промени вследствие на въздействието от човешка дейност и ако е необходимо, се провежда допълнителен мониторинг през различните сезони за една и съща година.

**ПРОУЧВАТЕЛЕН МОНИТОРИНГ**

Изпълнява се:

1. В случаите, когато причината за превишенията на екологичните стандарти е неизвестна;

2. В случаите, когато контролният мониторинг показва, че няма вероятност целите за опазване на околната среда съгласно глава десета, раздел III ЗВ да бъдат постигнати и все още не е започнал оперативен мониторинг с цел проверка на причините, поради които водното тяло или водните тела няма да постигнат определените цели;

3. За уточняване на величината и въздействието на случайно замърсяване.

**КРИТЕРИИ ЗА ИЗБОР НА ПУНКТОВЕ:**

Мониторинговите пунктове, матрицата и параметрите, както и честотата и продължителността на мониторинга, се определят от спецификата на проблема, който се проучва.

Пунктовете за мониторинг се избират при спазване на следните изисквания:

1. За водни тела в риск с неидентифициран източник на значителен натиск се избират достатъчен брой пунктове за мониторинг във всяко тяло, което да позволи идентифициране на източника на замърсяване, оценка на величината и въздействието му;
2. В случаите, когато контролният мониторинг показва, че няма вероятност целите за опазване на околната среда съгласно глава десета, раздел III ЗВ да бъдат постигнати и все още не е започнал оперативен мониторинг с цел проверка на причините, поради които водното тяло или водните тела няма да постигнат определените цели се прилагат критериите, които се използват при програми за оперативен мониторинг;
3. В случаи за уточняване на величината и въздействието на случайно замърсяване се избират пунктове неповлияни от замърсяването /като база за сравнение/ и пунктове, разположени по градиента на разпространение на замърсяването с цел получаване на информация за характера, големината и въздействието на замърсяването и също се се прилагат критериите, които се използват при програми за оперативен мониторинг;

**ЧЕСТОТА:** Програмата за проучвателен мониторинг действа до момента на идентифициране на вида и големината на източника на замърсяване (включително и при инцидентни замърсявания) които са причина за превишенията на екологичните стандарти или до стартиране на програми за оперативан мониторинг.

Както при оперативния мониторинг, честота за мониторинг при проучвателния мониторинг се определя за всеки параметър, така че да се осигурят достатъчно данни за идентифициране на причината за влошеното състояние на съответното водно тяло по съответния качествен елемент.

**Промяна и допълнение в програмите за мониторинг** в рамките на периода на ПУРБ се извършват и при следните обстоятелства:

* съгл. т.4 ал(1) чл. 156о от Закона за водите, а именно: „Когато данните от мониторинга или други данни показват, че целите за опазване на околната среда за дадено водно тяло не могат да бъдат постигнати чрез предвидените мерки и/или в поставения срок, за него се планират допълнителни мерки, за да се постигнат тези цели, включващи: 4.преглед и при необходимост изменение на програмите за мониторинг;
* съгл. т.2.8.1. в Раздел 2.8. Оперативен мониторинг на повърхностни води в Ръководство 7 за мониторинг на водите, във връзка с прилагане е регламентирано :

Установяване състоянието на водни тела идентифицирани като изложени на риск от непостигане на екологичните си цели, т.е. след изготвяне на риск оценката в процеса на плана.